ประกาศจังหวัดอุบลราชธานี เรื่อง หลักเกณฑ์ในการพิจารณาอนุญาต และมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อย หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ

ประกาศจังหวัดอุบลราชธานี

ประกาศจังหวัดอุบลราชธานี
เรื่อง
หลักเกณฑ์ในการพิจารณาอนุญาต และมาตรการป้องกันและการรักษาความปลอดภัยและ
การดูแลรักษาความสงบเรียบร้อยของประชาชนในการจุดและปล่อย
หรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ
โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ

เพื่อเป็นการแก้ไขปัญหาความเดือดร้อนและเพื่อป้องกันอันตราย
รวมทั้งความเสียหายที่จะเกิดแก่อากาศยาน ชุมชน และประชาชน
จากการจุดและปล่อยหรือกระทำการอย่างใด เพื่อให้บั้งไฟ พลุ ตะไล โคมลอย โคมไฟ
โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ
สมควรกำหนดมาตรการป้องกันและแก้ไขปัญหาดังกล่าวเพื่อความสงบเรียบร้อยของบ้านเมือง

อาศัยอำนาจตามความในข้อ
๒ และข้อ ๓ ของคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ ลงวันที่ ๑๐
มิถุนายน พุทธศักราช ๒๕๕๙ จังหวัดอุบลราชธานี โดยความเห็นชอบร่วมกันของคณะกรมการจังหวัดและสภาวัฒนธรรมจังหวัด
จึงกำหนดหลักเกณฑ์ในการพิจารณาอนุญาต และมาตรการป้องกันและการรักษาความปลอดภัย
ตลอดจนการดูแลรักษาความสงบเรียบร้อยของประชาชนดังนี้

ข้อ
๑  ประกาศนี้เรียกว่า ประกาศจังหวัดอุบลราชธานี
เรื่อง หลักเกณฑ์ในการพิจารณาอนุญาตและมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อยหรือกระทำการอย่างใด
เพื่อให้บั้งไฟ พลุ ตะไล โคมลอย โคมไฟ โคมควันหรือวัตถุอื่นใดที่คล้ายคลึงกัน
ขึ้นไปสู่อากาศ

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ประกาศนี้ให้ใช้บังคับเฉพาะในเขตพื้นที่จังหวัดอุบลราชธานี
ในกรณีที่มีการประกาศหรือคำสั่งใดซึ่งขัดหรือแย้งกับประกาศนี้
ให้ปฏิบัติตามประกาศนี้แทน

ข้อ
๔  ในประกาศนี้
บั้งไฟ หมายความถึง
วัตถุที่ใช้สำหรับจุดให้พุ่งขึ้นสู่อากาศ ลำตัวทำจากท่อทรงกลม
โดยข้างในบรรจุเชื้อเพลิงดินประสิว
และให้รวมหมายถึงสิ่งที่ทำจากวัสดุอื่นที่ไม่ใช่ทรงกลมด้วย
โดยมีหางยาวทำจากไม้ไผ่หรือวัสดุอื่นที่คล้ายคลึงกัน ผูกมัดหรือผนึกเข้ากับลำตัว
เพื่อถ่วงดุลให้เคลื่อนที่ขึ้นสู่อากาศได้อย่างสมดุลหรือบางชนิดอาจไม่มีหางก็ได้
ท่อลำตัวเจาะรูบริเวณจุดศูนย์กลางของวงท่อ
เพื่อใช้จุดชนวนเชื้อเพลิงและเป็นช่องส่งแรงดันของการประทุจากข้างในท่อ
เพื่อขับเคลื่อนบั้งไฟให้พุ่งขึ้นสู่อากาศ
และให้หมายความรวมถึงวัตถุอื่นใดที่คล้ายคลึงกัน
พลุ หมายความถึง ดอกไม้เพลิงชนิดหนึ่ง บรรจุดินปืนในกระบอกไม้ไผ่
หรือท่อ หรือวัตถุอื่นใดที่คล้ายคลึงกัน
เมื่อจุดแล้วมีเสียงแตกระเบิดดังคล้ายเสียงปืน โดยหมายความถึงดอกไม้เพลิงอย่างอื่นที่จุดแล้วมีเสียงระเบิดดังเช่นว่านั้นด้วย
ซึ่งการผลิต ทำ สั่ง นำเข้า ค้าหรือจำหน่าย ต้องเป็นไปตามที่บัญญัติในพระราชบัญญัติอาวุธปืน
เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน พ.ศ. ๒๔๙๐
ตะไล หมายความถึง
วัตถุที่ใช้สำหรับจุดให้พุ่งขึ้นสู่อากาศ
ลำตัวทำจากท่อทรงกลมโดยข้างในบรรจุเชื้อเพลิงดินประสิว
ไม่มีหางแต่มีปีกเป็นรูปทรงกลมล้อมรอบโดยรอบท่อลำตัวปีกมีลักษณะเป็นวัสดุแผ่นบางมีขนาดกว้างพอสมดุลกับลำตัวท่อน
ดัดโค้งเป็นวงกลมล้อมรอบท่อโดยมีท่อลำตัววางขวาง
อยู่ข้างในวงปีกโดยวางตามแนวเส้นผ่าศูนย์กลางของวงปีก
ปลายท่อทั้งสองข้างบรรจบกับวงปีกด้านใน
ท่อลำตัวเจาะรูเพื่อเป็นที่จุดชนวนเชื้อเพลิง และเพื่อส่งแรงดันของการประทุจากข้างในท่อเพื่อขับเคลื่อนตะไลให้พุ่งขึ้นสู่อากาศ
และให้หมายความถึงวัตถุอื่นใดอันคล้ายคลึงกัน
โคมลอย โคมไฟ โคมควัน หมายความถึง
วัตถุน้ำหนักเบาคล้ายบอลลูนขนาดเล็ก ที่มีทั้งลักษณะทรงกระบอก ทรงเหลี่ยม
หรือที่คล้ายคลึงกัน โดยข้างในโคมจะกลวงเพื่อบรรจุควัน ก๊าซบางชนิดหรือใส่เชื้อเพลิงแล้วจุดไว้ภายใน
แล้วแต่กรณี
เพื่อให้ก๊าซที่มีน้ำหนักเบาและสามารถผลักดันหรือนำพาโคมให้ลอยขึ้นสู่อากาศได้
และให้หมายความรวมถึงวัตถุอื่นใดอันคล้ายคลึงกัน

ข้อ
๕  ห้ามมิให้ผู้ใดจุดและปล่อย
หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ
เว้นแต่จะได้รับอนุญาตจากนายอำเภอแห่งท้องที่
และได้ปฏิบัติตามหลักเกณฑ์แห่งประกาศนี้
ผู้ใดกระทำการจุดและปล่อยหรือกระทำการอย่างใด
ตามที่กล่าวในวรรคหนึ่งโดยไม่ได้รับอนุญาตจากนายอำเภอแห่งท้องที่
หรือกระทำการจุดและปล่อยหรือกระทำการใด นอกสถานที่ที่ได้รับอนุญาตไว้หรือโดยฝ่าฝืนข้อกำหนดในประกาศนี้
ต้องระวางโทษจำคุกไม่เกินสามปี หรือปรับไม่เกินหกหมื่นบาทหรือทั้งจำ ทั้งปรับ
ตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐ มิถุนายน
พุทธศักราช ๒๕๕๙

ข้อ
๖  การขออนุญาตจุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกันเพื่อให้ขึ้นสู่อากาศตามประกาศนี้ ให้เจ้าของบั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน เป็นผู้ขออนุญาตต่อนายอำเภอแห่งท้องที่ที่จะจุดและปล่อยดังกล่าว
ซึ่งผู้ขออนุญาตจะต้องเป็นบุคคลผู้มีสัญชาติไทย มีอายุไม่ต่ำกว่า ๒๐
ปีบริบูรณ์เป็นผู้มีภูมิลำเนา
อยู่ในเขตอำเภอท้องที่และมีชื่อในทะเบียนบ้านที่จะจุดและปล่อยไม่น้อยกว่า ๖
เดือนโดยยื่นคำขอล่วงหน้าไม่น้อยกว่า ๑๕ วัน
คำขออนุญาตและใบอนุญาต
ให้ใช้ตามแบบที่กำหนดไว้ท้ายประกาศนี้

ข้อ
๗  บรรดาการได้รับอนุญาตทั้งหลายตามประกาศนี้
ไม่ถือเป็นเหตุให้ผู้ได้รับอนุญาตหลุดพ้นจากความรับผิดตามกฎหมายอื่น
หากการจุดและปล่อย หรือกระทำการอื่นใดนั้น ก่อให้เกิดความเสียหายแก่อากาศยาน
หรือเกิดความเสียหายแก่ชีวิต ร่างกาย หรือทรัพย์สินของประชาชน

หมวด ๑
บั้งไฟ

ข้อ
๘  ห้วงระยะเวลาในการจัดงานประเพณีบุญบั้งไฟและการจุดและปล่อยบั้งไฟหรือวัตถุอื่นใดอันคล้ายคลึงกันขึ้นสู่อากาศ
ให้กระทำได้ภายใต้เงื่อนไข ดังนี้
(๑)
ให้กระทำได้ในห้วงเดือนหกเริ่มตั้งแต่วันขึ้น ๑ ค่ำ เดือน ๖ ถึงวันแรม ๑๕ ค่ำ
เดือน ๖ ตามปฏิทินจันทรคติไทย ของทุกปี หรือเดือนอธิกมาสในปีจันทรคติ นั้น
(๒)
อนุญาตให้จุดและปล่อยบั้งไฟ
ได้แต่เฉพาะในงานประเพณีบุญบั้งไฟของหมู่บ้านเท่านั้นโดยอนุญาตให้จัดงานหรือจุดและปล่อยบั้งไฟ
ได้เพียง ๑ วันต่อปี ภายในห้วงระยะเวลาตามที่กำหนดใน (๑)
(๓)
หมู่บ้านใดที่มีการจัดงานประเพณีบุญบั้งไฟนอกเหนือจากห้วงเวลาตาม (๑)
อันเป็นการเฉพาะตามเหตุผลความเชื่อของชนเผ่า
นายอำเภอแห่งท้องที่อาจพิจารณาอนุญาตได้ตามสมควร โดยจำกัดให้จุดและปล่อยได้ ๑
วันต่อปี
(๔)
การจุดและปล่อยบั้งไฟ ให้กระทำได้ในระหว่างเวลา ๐๙.๐๐ นาฬิกา ถึงเวลา ๑๗.๐๐ นาฬิกา
ของวัน
(๕)
แม้นายอำเภอแห่งท้องที่จะได้อนุญาตให้จุดและปล่อยบั้งไฟได้ตามที่ยื่นคำขอแล้ว
หากมีกรณีจำเป็นเร่งด่วน หรือมีเหตุอันสมควรเพื่อสวัสดิภาพความปลอดภัยของประชาชน
ผู้ว่าราชการจังหวัดหรือนายอำเภอแห่งท้องที่นั้น
มีอำนาจสั่งให้งดหรือเลื่อนการจัดงานหรือการจุดและปล่อยบั้งไฟไปในวันอื่นนอกจากวันที่อนุญาตตามที่เห็นสมควรได้
 ทั้งนี้ หากมีการเสด็จพระราชดำเนินของพระบรมวงศานุวงศ์มาในพื้นที่จังหวัดอุบลราชธานี
หรือจังหวัดใกล้เคียง โดยเครื่องบินพระที่นั่ง ให้งดการจุดและปล่อยโดยเด็ดขาด
ให้นายอำเภอแห่งท้องที่ มีอำนาจสั่งให้เลื่อนการจุดหรือปล่อยออกไปตามที่เห็นสมควร

ข้อ
๙  ชนิด ขนาด และจำนวน
(๑)
บั้งไฟ ที่จะใช้ในการจุดและปล่อยต้องผลิตจากวัสดุ หรืออุปกรณ์ที่มีน้ำหนักเบา
และไม่มีส่วนผสมของโลหะ เว้นแต่ลวดที่ใช้มัดหรือยึดกับท่อลำตัวเข้ากับหางบั้งไฟ
(๒)
สารเคมีที่ผลิตเป็นเชื้อเพลิงของบั้งไฟ จะต้องเป็นโปตัสเซียมไนเตรท (potassium nitrate) หรือสารดินประสิว
โดยไม่อนุญาตให้ใช้สารเคมีชนิดอื่นที่ไหม้ปะทุได้ในระดับแรงดันที่สูงกว่าสารเคมีดังกล่าว
(๓)
ขนาดเส้นผ่าศูนย์กลางวงในของท่อลำตัวหรือวัสดุอื่นใดที่ใช้แทนท่อ
ซึ่งใช้บรรจุเชื้อเพลิงของบั้งไฟ ต้องมีขนาดไม่เกิน ๓.๕ นิ้ว
น้ำหนักดินประสิวไม่เกิน ๑๓ กิโลกรัม
ระยะความสูงของบั้งไฟขึ้นไปในอากาศต้องไม่เกินกว่า ๕,๐๐๐ ฟิต
(๔)
จำนวนในการจุดและปล่อยหรือการกระทำอย่างใดเพื่อให้บั้งไฟ หรือวัตถุอื่นใดที่คล้ายคลึงกันขึ้นไปสู่อากาศ
ในแต่ละสถานที่ให้จุดได้ไม่เกิน ๑๕ บั้งต่อหนึ่งวัน

ข้อ
๑๐  สถานที่จุดและปล่อยหรือกระทำการอย่างใดเพื่อให้บั้งไฟ
หรือวัตถุอื่นใดที่คล้ายคลึงกันขึ้นไปสู่อากาศ
ต้องอยู่ในเขตหมู่บ้านหรือตำบลที่จัดงานประเพณีบุญเดือนหก (บุญบั้งไฟ) และจะต้องได้รับอนุญาตเป็นหนังสือจากเจ้าของ
หรือผู้ดูแลหรือส่วนราชการ และต้องอยู่ห่างจากหมู่บ้าน/ชุมชนหรือที่พักอาศัย
ไม่น้อยกว่า ๕๐๐ เมตร
และไม่อยู่ในลักษณะที่ก่อให้เกิดอันตรายต่อชีวิตและทรัพย์สินของผู้อื่น

ข้อ
๑๑  มาตรการการป้องกันมิให้มีการเล่นการพนัน
(๑) ห้ามมิให้มีการพนันขันต่อในการจุดและปล่อยบั้งไฟ
หรือวัตถุอื่นใดที่คล้ายคลึงกัน
(๒)
ในการจุดและปล่อยบั้งไฟหรือวัตถุอื่นใดที่คล้ายคลึงกัน ห้ามมิให้มีการนับคะแนน การจับเวลา การขานเวลา การขานตัวเลขอื่น ๆ
หรือกระทำเครื่องหมาย สัญลักษณ์ใด อันเป็นการบ่งชี้ ถึงการบอกเวลา
การขึ้นลงหรือความสูงต่ำ หรือกระทำการอื่นใดอันเป็นข้อชี้ขาดให้แพ้ชนะกัน
(๓)
ห้ามปิดกั้นถนนสาธารณะหรือสถานที่เข้าสู่บริเวณหรือสถานที่จัดงานที่จะทำการจุดและปล่อยบั้งไฟ
ที่เป็นในลักษณะจัดหารายได้หรือเก็บค่าเข้าชม
(๔) ห้ามจำหน่ายบัตรค่าเข้าชม หรือเรียกเก็บค่าเข้าชมการจุดและปล่อยบั้งไฟ
หรือกระทำการอื่นใดในลักษณะที่แอบแฝงเพื่อเก็บค่าเข้าชมหรือหารายได้ เช่น
จัดให้มีการเรี่ยไรหน้างาน การแจกซองฎีกาผ้าป่า หรือการตั้งตู้รับบริจาค
หรือการบังคับเรียกเก็บเงินจากผู้เข้าชมงานโดยวิธีอื่นใด

ข้อ
๑๒  มาตรการป้องกัน และรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชน ประชาชน
และอากาศยาน
(๑)
ผู้ได้รับอนุญาตตามความในข้อ ๕ วรรคหนึ่ง
ต้องนำใบอนุญาตมาแสดงต่อพนักงานเจ้าหน้าที่ที่เกี่ยวข้องเมื่อจะทำการจุดและปล่อยบั้งไฟด้วย
(๒) ผู้ได้รับใบอนุญาตตามความในข้อ ๕ วรรคหนึ่ง
ต้องนำเลขที่ใบอนุญาตกำกับบั้งไฟไปเขียนหรือประทับหรือวิธีอื่นใดลงไว้บนลำตัวบั้งไฟในตำแหน่งที่บุคคลทั่วไปสามารถมองเห็นได้อย่างชัดเจนและจะต้องเป็นตำแหน่งหรือส่วนที่เหลืออยู่เมื่อบั้งไฟได้ตกลงมาสู่พื้นดินหลังการจุดและปล่อย
ซึ่งการเขียนหรือประทับหรือโดยวิธีอื่นใดดังกล่าวให้ใช้สี น้ำหมึก
หรือสารเคมีอื่นที่ทนความร้อนหรือขูดลบออกได้ยาก
(๓)
ฐานการจุดบั้งไฟ ต้องมีความชันหรือลาดเอียงที่เหมาะสม
โดยประการที่จะไม่ทำให้เกิดภยันตรายจากการจุดและปล่อยต่อประชาชน ที่อยู่อาศัย
หรือทรัพย์สินของประชาชนในละแวกใกล้เคียงและในรัศมีการตกของบั้งไฟนั้นต้องไม่เสี่ยงต่อสายไฟ
คลังน้ำมัน ชุมชน สถานที่สำคัญต่าง ๆ ในการเกิดอัคคีภัยหรือความเสียหายอื่น ๆ
(๔)
ผู้ได้รับอนุญาตต้องจัดสถานที่จัดงาน
สถานที่จุดและปล่อยบั้งไฟให้มีความปลอดภัยพร้อมทั้งจัดทำแนวเขตห่างจากฐานจุดและปล่อยบั้งไฟ
ไม่น้อยกว่า ๑๐๐ เมตร ให้ผู้ได้รับอนุญาตมีหน้าที่ห้ามประชาชนทั่วไป
ซึ่งไม่มีหน้าที่ในการจุดหรือปล่อยบั้งไฟ เข้าไปอยู่ในบริเวณที่จัดทำแนวเขตไว้

ข้อ ๑๓  ผู้ได้รับอนุญาตจะต้องจัดให้มีผู้ประสานงานการจุดและปล่อยบั้งไฟ
ที่สามารถติดต่อได้ทางโทรศัพท์อย่างน้อย
๒ คน เพื่อทำ
หน้าที่ในการแจ้งศูนย์ควบคุมการบินอุบลราชธานีและท่าอากาศยานอุบลราชธานี
ก่อนการจุดและปล่อยบั้งไฟ ตลอดจนเฝ้าติดตาม
การติดต่อจากศูนย์ควบคุมการบินอุบลราชธานีตลอดเวลาที่จุดและปล่อยบั้งไฟ
รวมทั้งแจ้งให้ศูนย์ควบคุมการบินอุบลราชธานีทราบ เมื่อสิ้นสุดการจุดและปล่อยบั้งไฟ

หมวด ๒
ตะไล

ข้อ
๑๔  การจุดและปล่อยหรือกระทำการอื่นใดให้ตะไล
หรือสิ่งอื่นใดอันคล้ายคลึงกันขึ้นไปสู่อากาศ
สามารถทำได้ในงานเทศกาลหรือในวาระโอกาสสำคัญ
หรือตามประเพณีความเชื่อของหมู่บ้านหรือชุมชนใด โดยไม่จำกัดห้วงระยะเวลาแต่จะต้องเป็นไปด้วยความเหมาะสม
และได้รับอนุญาตจากนายอำเภอ แห่งท้องที่ ที่จะจุดและปล่อยตามประกาศนี้
ขนาดเส้นผ่าศูนย์กลางของตะไล ต้องมีขนาดไม่เกิน ๑๒ นิ้ว

ข้อ
๑๕  ให้นำความในหมวด ๑ ข้อ ๘ (๕) ข้อ
๙ (๒) (๔) ข้อ ๑๐ ข้อ ๑๑ ข้อ ๑๒ ของประกาศนี้มาบังคับกับการจุดและปล่อยตะไล
โดยอนุโลม

หมวด ๓
พลุ

ข้อ
๑๖  กำหนดระยะเวลาในจุดและปล่อยพลุ
หรือวัตถุอื่นใดที่คล้ายคลึงกัน
(๑)
ให้พิจารณาอนุญาตให้กระทำได้ในงานพิธีจุดเทียนชัยถวายพระพร
เนื่องในโอกาสงานเฉลิมพระเกียรติของพระบรมวงศานุวงศ์ตามเวลาและตามจำนวนที่เห็นสมควร
หรือที่ทางราชการกำหนด
(๒)
ให้พิจารณาอนุญาตให้กระทำได้ในเทศกาลลอยกระทง เทศกาลวันส่งท้ายปีเก่าต้อนรับปีใหม่
งานวัฒนธรรม ประเพณี งานรื่นเริงอื่นที่มีการจัดขึ้นเป็นประจำทุกปี

ข้อ
๑๗  พลุที่จะอนุญาตให้จุดต้องมีขนาดเส้นผ่าศูนย์กลางของท่อไม่เกิน
๔ นิ้ว

ข้อ
๑๘  จำนวนในการจุดและปล่อยพลุ
หรือวัตถุอื่นใดที่คล้ายคลึงกัน ขึ้นไปสู่อากาศให้มีจำนวนตามความเหมาะสมของแต่ละงานหรือแต่ละพื้นที่เป็นกรณี
ๆ ไป  ทั้งนี้ อยู่ในดุลยพินิจของนายอำเภอแห่งท้องที่จะพิจารณาอนุญาต

ข้อ
๑๙  การจุดและปล่อยพลุ
ให้กระทำได้ในสถานที่ราชการ หน่วยงานของรัฐ เอกชนหรือสถานที่อื่นอันเป็นที่สาธารณะ
ตามที่นายอำเภอแห่งท้องที่พิจารณาอนุญาต สถานที่จุดและปล่อยพลุต้องอยู่ในที่โล่ง
มีระยะห่างพอสมควรกับสถานีบริการน้ำมัน โรงพยาบาล บ้านเรือนของประชาชน

ข้อ
๒๐  มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
(๑)
ห้ามมิให้ผู้ใดจำหน่ายพลุในวัด โรงเรียน ทางสาธารณะ สาธารณสถาน
หรือในสถานที่ที่ไม่ได้รับอนุญาตให้ค้าซึ่งดอกไม้เพลิง
(๒)
พลุที่นำมาจุดและปล่อย ต้องเป็นพลุที่นำมาจากผู้ได้รับอนุญาตให้สั่ง หรือนำเข้า
ซึ่งดอกไม้เพลิง (ตามแบบ ป.๒) หรือได้รับอนุญาตให้ทำ หรือค้าซึ่งดอกไม้เพลิง
(ตามแบบ ป.๕)

หมวด ๔
โคมลอย โคมไฟ โคมควัน

ข้อ
๒๑  กำหนดระยะเวลาในจุดและปล่อยโคมลอย
โคมไฟ โคมควัน หรือวัตถุอื่นใดที่คล้ายคลึงกันขึ้นสู่อากาศ
(๑) การปล่อยโคมควัน หรือวัตถุอื่นใดที่คล้ายคลึงกัน
ให้สามารถกระทำได้ในวันลอยกระทง ซึ่งตรงกับวันขึ้น ๑๕ ค่ำ เดือน ๑๒
ตามปีปฏิทินจันทรคติไทย ให้ปล่อยได้ในช่วงเวลา ๑๐.๐๐ นาฬิกา ถึงเวลา ๑๒.๐๐ นาฬิกา
ของวัน
(๒) การปล่อยโคมลอย หรือวัตถุอื่นใดที่คล้ายคลึงกัน
ให้สามารถกระทำได้ในวันออกพรรษา ซึ่งให้ปล่อยได้ในช่วงเวลาตั้งแต่เวลา ๒๑.๐๐ นาฬิกา
เป็นต้นไป
(๓)
การปล่อยโคมลอย โคมไฟ หรือวัตถุอื่นใดที่คล้ายคลึงกัน
ให้กระทำได้ในเทศกาลวันส่งท้ายปีเก่าต้อนรับปีใหม่ ในช่วงคืนวันที่ ๓๑ ธันวาคม
ของแต่ละปี โดยให้ปล่อยได้หลังเวลา ๒๑.๐๐ นาฬิกาเป็นต้นไป

ข้อ
๒๒  ชนิด ขนาด และจำนวนโคมลอย โคมไฟ
โคมควัน ที่จะทำการจุดและปล่อยจะต้องมีขนาดและรูปแบบดังนี้
(๑)
ขนาดและรูปแบบของโคมลอย โคมไฟ โคมควัน
ต้องเป็นไปประกาศของสำนักงานมาตรฐานผลิตภัณฑ์อุตสาหกรรม กระทรวงอุตสาหกรรม
มาตรฐานผลิตภัณฑ์ชุมชนมาตรฐานเลขที่ มผช. ๘๐๘/๒๕๕๒
(๒)
ห้ามพ่วงหรือผูกติดพลุ ดอกไม้ไฟ หรือสิ่งอื่นใด ไปกับโคมขณะปล่อย
(๓)
การจุดและปล่อยต่อ ๑ สถานที่ ใน ๑ วัน หรือใน ๑ เวลา
ต้องมีจำนวนที่เหมาะสมแก่เทศกาลหรืองานนั้น ๆ
และไม่กระทบหรือสร้างความเดือดร้อนให้กับประชาชนทั่วไป

ข้อ
๒๓  สถานที่ปล่อย จำหน่าย โคมลอย โคมไฟ
โคมควัน ต้องเป็นไปตามหลักเกณฑ์ดังนี้
(๑)
ให้กระทำได้เมื่อได้รับอนุญาตจากนายอำเภอ
โดยให้นายอำเภอระบุพื้นที่การจุดและปล่อยโคมลอย โคมไฟ โคมควัน
หรือวัตถุอื่นใดที่คล้ายคลึงกันให้ชัดเจนจนถึงขอบปริมณฑลในการอนุญาตให้จุดและปล่อย
(๒)
ห้ามมิให้ผู้ใดจำหน่ายโคมลอย โคมไฟ โคมควัน หรือวัตถุอื่นใดที่คล้ายคลึงกันในวัด
โรงเรียน ทางสาธารณะ ที่สาธารณะ เว้นแต่เป็นพื้นที่ตาม (๑) 

ข้อ ๒๔  ห้ามมีการจุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย
โคมไฟ โคมควัน หรือวัตถุอื่นใดที่คล้ายคลึงกันขึ้นสู่อากาศโดยเด็ดขาด ในเขตปลอดภัยการเดินอากาศยานบริเวณรอบสนามบินอุบลราชธานี
ตามแผนที่ท้ายประกาศกระทรวงคมนาคม เรื่อง การกำหนดบริเวณใกล้เคียงสนามบินอุบลราชธานีเป็นเขตปลอดภัยในการเดินอากาศ
พ.ศ. ๒๕๓๕ ลงวันที่ ๓ มกราคม ๒๕๓๕ ข้อ
๒  ในท้องที่ตำบลคำไฮใหญ่
ตำบลดอนมดแดง ท้องที่อำเภอดอนมดแดง ตำบลกระโสบ ตำบลไร่น้อย ตำบลขามใหญ่
ตำบลแจระแม ตำบลปทุม ตำบลกุดลาด ท้องที่อำเภอเมืองอุบลราชธานี
และตำบลหนองกินเพล ตำบลธาตุ ตำบลคำน้ำแซบ ตำบลวารินชำราบ ตำบลแสนสุข
ตำบลคำขวาง ตำบลบุ่งหวาย ท้องที่อำเภอวารินชำราบ จังหวัดอุบลราชธานี

ประกาศ ณ วันที่ ๔
พฤศจิกายน พ.ศ. ๒๕๕๙
สมศักดิ์  จังตระกุล
ผู้ว่าราชการจังหวัดอุบลราชธานี

[เอกสารแนบท้าย]

๑.
คำขอรับใบอนุญาตให้จุดและปล่อยหรือกระทำการอย่างใด เพื่อให้บั้งไฟ พลุ ตะไลโคมลอย
โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ
๒. คำอธิบายการกรอกแบบคำขอรับใบอนุญาตให้จุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่ คล้ายคลึงกัน ขึ้นไปสู่อากาศ
๓. ใบอนุญาตให้จุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควันหรือวัตถุอื่นใดที่คล้ายคลึงกัน ขึ้นไปสู่อากาศ
ตามคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ เรื่อง
มาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ พลุ ตะไล โคมลอย
โคมไฟ โคมควัน หรือวัตถุอื่นใดที่คล้ายคลึงกัน
๔. คำอธิบายการกรอกแบบใบอนุญาตให้จุดและปล่อยหรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกันขึ้นไปสู่อากาศ ตามคำสั่งคณะรักษาความสงบแห่งชาติ
ที่ ๒๗/๒๕๕๙ เรื่อง มาตรการป้องกันและแก้ไขปัญหาความเดือดร้อนจากการจุดและปล่อย
บั้งไฟ พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน

(ดูข้อมูลจากภาพกฎหมาย)

พรวิภา/ปริยานุช/จัดทำ
๒๗ มกราคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๕ ง/หน้า ๑๘/๒๓ มกราคม ๒๕๖๐